b'\n_START_ARTICLE_\nLothar Hirneise\n_START_PARAGRAPH_\nLothar Hirneise (1961. - ) je predsjednik njema\xc4\x8dke udruge "Ljudi protiv raka" (Menschen gegen Krebs), osniva\xc4\x8d terapijske metode za rak "3E", direktor Centra za holisti\xc4\x8dko lije\xc4\x8denje raka "3E" u Buochu kraj Stuttgarta, te u Njema\xc4\x8dkoj autor bestselera "Kemoterapija lije\xc4\x8di rak i Zemlja je ravna plo\xc4\x8da" u kojoj se kriti\xc4\x8dki odnosi prema konvencionalnim terapijama lije\xc4\x8denja raka; izdava\xc4\x8d, predava\xc4\x8d, popularizator.\n_START_SECTION_\n\xc5\xbdivotopis\n_START_PARAGRAPH_\nLothar Hirneise se u mladosti bavio kineskim borila\xc4\x8dkim sportom wing-tsunom, a zatim je radio kao medicinski tehni\xc4\x8dar na psihijatrijskom odjelu bolnice u Stuttgartu. Medicinska ga je struka privukla, te je zapo\xc4\x8deo usporedo uz rad i studij medicine. Prije zavr\xc5\xa1etka studija aplicirao je za posao pomo\xc4\x87nika jednog poznatog njema\xc4\x8dkog psihoterapeuta u bolnici Sonnenberg, te ga je i dobio. Tako\xc4\x91er, prije kona\xc4\x8dnog diplomiranja i promocije u doktora medicine tajvanski mu je prijatelj ponudio vo\xc4\x91enje posla trgovine sportskom opremom u Njema\xc4\x8dkoj i Europi, koji je on na \xc4\x8du\xc4\x91enje kolega i prihvatio. Tako je sljede\xc4\x87ih 7 godina do 1996.g. vodio usporedo nekoliko trgova\xc4\x8dkih projekata. Izgubiv\xc5\xa1i daljnji interes za \xc5\xa1irenje sportske trgovine, prodao je svoj udjel sa \xc5\xbeeljom da se vi\xc5\xa1e posveti obitelji._NEWLINE_U tom ga je trenutku njegov dobri prijatelj zamolio da mu pomogne u njegovoj borbi protiv zlo\xc4\x87udne bolesti. Udubiv\xc5\xa1i se u problematiku i statisti\xc4\x8dke brojke po\xc4\x8deo je potragu za uspje\xc5\xa1nijim metodama lije\xc4\x8denja. Tako je izme\xc4\x91u ostalog u Londonu na konferenciji upoznao doktoricu Johannu Budwig, dok je kasnije u \xc5\xbeelji da bolje sagleda lije\xc4\x8denje i izlje\xc4\x8denje od malignih bolesti obi\xc5\xa1ao cijeli svijet, od Aljaske do Novog Zelanda (30-tak zemalja), istra\xc5\xbeivao u\xc4\x8dinke vi\xc5\xa1e od 100 terapija i razgovarao s vi\xc5\xa1e od 1.000 pacijenata koji su ozdravili unato\xc4\x8d slabim prognozama za ozdravljenje. Iz svega toga je iznikao njegov terapijski sustav koji je nazvao "3E" (njema\xc4\x8dki: Ern\xc3\xa4hrung, Entgiftung, Energie) koji se sastoji od zdrave prehrane, eliminacije toksina i energetskog rada na sebi._NEWLINE_Godine 2001. objavio je svoju do sada jedinu knjigu s provokativnim naslovom "Kemoterapija lije\xc4\x8di rak i Zemlja je ravna plo\xc4\x8da" (do sada je objavljeno 7 izdanja i prodano je vi\xc5\xa1e od 30.000 primjeraka). Knjiga je do sada prevedena na engleski, hrvatski i slovenskijezik. U knjizi je opisano vi\xc5\xa1e teorija uzroka raka, konvencionalne metode lije\xc4\x8denja, autorov sustav lije\xc4\x8denja 3E i pedesetak nekonvencionalnih (takozvanih alternativnih) terapija._NEWLINE_Godine 2002.g. je primio ameri\xc4\x8dku nagradu za alternativnu medicinu NFAM u Washingtonu, a 2006.g. je otvorio svoj holisti\xc4\x8dki Centar "3E" kraj Stuttgarta. Hrvatsku je posjetio u prosincu 2008.g., te je u Zagrebu odr\xc5\xbeao nekoliko popularnih predavanja.\n_START_SECTION_\nVeza sa Hrvatskom\n_START_PARAGRAPH_\nKnjiga "Kemoterapija lije\xc4\x8di rak i Zemlja je ravna plo\xc4\x8da" objavljena je na hrvatskom jeziku u listopadu 2008. i do\xc5\xbeivjela drugo izdanje u o\xc5\xbeujku 2009._NEWLINE_Lothar Hirneise je gostovao na Hrvatskoj televiziji u emisiji Na rubu znanosti 2. velja\xc4\x8de 2009.g.'